Depresia
Dobrý deň.Chcem sa opýtať ,či pri uzivani lieku Aurorix 2x denne 150 mg môžem piť kávu ? Čítala som ,že pri tomto lieku nieje vhodné jest banány.Je to pravda ? Co sa ešte nemôže jest pri tomto lieku ? Ďakujem pekne za odpoveď.
Dobrý deň.
Ďakujeme za Vašu otázku.
Na základe dostupných informácií sa nepredpokladá negatívny vplyv kofeínu na účinnosť lieku Aurorix. Z tohto dôvodu sa pitie kávy javí ako bezpečné.
Vo všeobecnosti si liečba moklobemidom nevyžaduje žiadne špeciálne obmedzenia stravovania. Vzhľadom na to, že u niektorých pacientov môže byť prítomná precitlivenosť na tyramín, odporúča sa vyvarovať konzumácii veľkého množstva jedla s bohatým obsahom tyramínu. Medzi potraviny bohaté na tyramín patria predovšetkým kvasené, konzervované, nakladané, marinované, zrejúce alebo prezreté pokrmy. Napríklad údané mäso a ryby, zrejúce syry, kyslá smotana, kyslá kapusta a uhorky, orechy, alkohol, čokoláda, strukoviny. Ďalej sem patria niektoré druhy ovocia, ako sú sušené ovocie, banány, figy, citrusy, ananás, maliny, slivky. Zo zeleniny sa jedná o paradajky alebo baklažán.
Keďže je precitlivenosť na tyramín vysoko individuálna, odporúčam odsledovať si vlastnú odpoveď organizmu. V prípade, že dané potraviny nebudú vyvolávať ťažkosti (jedná sa predovšetkým o výrazné bolesti hlavy), nie je nutné úplne sa ich konzumácii vyhýbať.
Prajem pekný zvyšok dňa.
S pozdravom
Mgr. Barbora Bičanovská